Moldovaliklar Buxarestdagi tungi klubda ro‘y bergan yong‘inda jabrlanganlar uchun qon topshirmoqda

Moldova rasmiylari 1-noyabrga o‘tar kechasi Ruminiya poytaxti Buxarestdagi tungi klubda ro‘y bergan yong‘inda jabrlanganlar uchun qon to‘plash kampaniyasini boshladi. Bu haqda mamlakat sog‘liqni saqlash vaziri vazifasini bajaruvchi Ruksanda Glavan ma’lum qildi, deya xabar beradi “TASS”.

“Hukumat darajasida qo‘shni davlatga gumanitar yordam ko‘rsatishga qaror qildik. Bu qon va uning komponentlaridan iborat. Barchani hafta oxirigacha davom etadigan mazkur aksiyada ishtirok etishga chaqiramiz”, — deya dav’at qilgan Glavan.
Milliy qon quyish markazi direktori Svetlana Chebotarning aytishicha, 2-noyabr, dushanba kunining o‘zida bu chaqiriqqa yuzdan ziyod kishi javob bergan. Davlat zaxiralaridan olingan taxminan 500 litr qon va uning komponentlari ham 2-noyabrda Ruminiyaga jo‘natiladi.
Oxirgi ma’lumotlarga ko‘ra, tungi klubdagi fojia oqibatida 30 kishi halok bo‘lgan, 137 kishi turli jarohatlar bilan kasalxonalarga yotqizilgan. Ulardan 90 kishining holati og‘ir ekanligi aytilmoqda. Ruminiya bosh prokurori Tiberiu Nitsu tungi klub egalari umrbod ozodlikdan mahrum etilishi mumkinligini bildirgan.